钦定古今图书集成/明伦汇编/人事典/第028卷 > 《罔两赋》石镇
## 钦定古今图书集成/明伦汇编/人事典/第028卷 > 《罔两赋》石镇

粤若穷理尽性，在宗载考，观穷元元，讦谟天造。悯鹪
鹩之为得，处一枝而属厌；词罔两而格言，详万籁于
至道。道之为体也，无思无虑，惟静惟默。黄帝得之而
升于云天，维斗得之而运于辰极。下空峒之路，理必
谐于襄野；登隐坌之丘，义无亏于建德。尔其问影责
实，稽谋惟微，审行止之常分，固怨菑而用希。阴与夜
兮吾所隐，火与日兮吾所依。若有待而持操，诚不协
于天机。且夫步日者足怜蚿者夔。虽凫鹄而异禀，将
断续而则悲。苟安时以处顺，惟我心之则夷。如莫邪
之或跃，必欧冶之见遗。客有感之而叹曰：“大块劳我，
圣人不仁。天地无私于覆载，阴阳吻合于陶钧。动之
则矫，冥之则亲。汎然无迹，瞠然绝尘。”时既来而不再，
物亦煦而知春。夫如是，则何患无位不作，守道安贫
而已哉。于是罔两卑陬改容，逡巡徐避，养澹泊，怀简
易，鄙白龙之遇制，嗤文豹之有累，寓百骸于神理，休
四海之光被，在《埏埴》于洪𬬻，得修身之明义。